KOMISIJOS REGLAMENTAS (EB) Nr. 659/2006
2006 m. balandžio 27 d.
iš dalies keičiantis Reglamentą (EB) Nr. 796/2004, nustatantį išsamias kompleksinio paramos susiejimo, moduliavimo ir integruotos administravimo ir kontrolės sistemos, numatytų Tarybos reglamente (EB) Nr. 1782/2003, nustatančiame bendrąsias tiesioginės paramos schemų pagal bendrąją žemės ūkio politiką taisykles ir nustatančiame tam tikras paramos schemas ūkininkams, įgyvendinimo taisykles
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 2003 m. rugsėjo 29 d. Tarybos reglamentą (EB) Nr. 1782/2003, nustatantį bendrąsias tiesioginės paramos schemas pagal bendrą žemės ūkio politiką taisykles ir nustatantį tam tikras paramos schemas ūkininkams bei iš dalies keičiantį Reglamentus (EEB) Nr. 2019/93, (EB) Nr. 1452/2001, (EB) Nr. 1453/2001, (EB) Nr. 1454/2001, (EB) Nr. 1868/94, (EB) Nr. 1251/1999, (EB) Nr. 1254/1999, (EB) Nr. 1673/2000, (EEB) Nr. 2358/71 ir (EB) Nr. 2529/2001 (1), ypač į jo 145 straipsnio c, da, k, l, m ir p punktus,
kadangi:
(1)
Paramos už cukrų schemą integravus į bendrosios išmokos schemą, Komisijos reglamentą (EB) Nr. 796/2004 (2) reikia iš dalies pakeisti keletu aspektų, visų pirma atsižvelgiant į taikymo procedūrą ir kontrolės priemones, susijusias su ta pagalbos schema. Be to, reikėtų patikslinti su tam tikrais aspektais susijusias to reglamento nuostatas.
(2)
Tam tikrų Reglamente (EB) Nr. 796/2004 numatytos integruotos sistemos išsamių taisyklių nuostatų taikymas schemoms, nustatytoms Reglamento (EB) Nr. 1782/2003 143b ir 143c straipsniuose, yra numatytas 2004 m. spalio 29 d. Komisijos reglamento (EB) Nr. 1973/2004, nustatančio išsamias Tarybos reglamento (EB) Nr. 1782/2003 nuostatų dėl to reglamento IV ir IVa antraštinėse dalyse numatytų paramos schemų ir atidėtos žemės naudojimo žaliavoms auginti taikymo taisykles (3), atitinkamai 136 straipsnyje ir 140 straipsnio 1 dalyje. Todėl Reglamentą (EB) Nr. 796/2004 reikėtų patikslinti.
(3)
Kai kurios nuorodos į kitus reglamentus nebegalioja ir turėtų būti pakeistos tinkamomis nuorodomis.
(4)
Reikėtų, kad visa su cukraus gamyba susijusi speciali informacija būtų pateikiama kaip bendrosios paraiškos dalis.
(5)
Remdamosi Reglamento (EB) Nr. 796/2004 14 straipsnio 2 dalimi, valstybės narės gali nukrypti nuo kai kurių nuostatų, susijusių su bendrąja paraiška per pirmuosius bendrosios išmokos schemos taikymo metus arba jeigu į bendrosios išmokos schemą įvedamas naujas elementas. Ta leidžianti nukrypti nuostata taip pat turėtų numatyti galimybę keisti individualių sklypų naudojimą arba su jais susijusią pagalbos schemą.
(6)
Cukraus referencinių sumų integravimas į bendrosios išmokos schemą po reformos cukraus sektoriuje, kaip numatyta 2006 m. vasario 20 d. Tarybos reglamente (EB) Nr. 319/2006, iš dalies keičiančiame Reglamentą (EB) Nr. 1782/2003, nustatantį bendrąsias tiesioginės paramos schemų pagal bendrą žemės ūkio politiką taisykles ir nustatantį tam tikras paramos schemas ūkininkams (4), reikalauja lankstumo, susijusio su galimais bendrosios paraiškos papildymais ir pakeitimais, jeigu valstybė narė 2006 metais taiko 2004 m. balandžio 21 d. Komisijos reglamento (EB) Nr. 795/2004, nustatančio išsamias bendrosios išmokos schemos, pateiktas Tarybos reglamente (EB) Nr. 1782/2003, nustatančiame bendrąsias tiesioginės paramos schemų pagal bendrą žemės ūkio politiką taisykles ir nustatančiame tam tikras paramos schemas ūkininkams, įgyvendinimo taisykles (5), 48c straipsnio 8 dalį. Todėl tokie papildymai ir pakeitimai turėtų būti leidžiami iki 2006 m. birželio 15 d. Tačiau Reglamento (EB) Nr. 796/2004 11 straipsnyje numatytos bendrosios paraiškos pateikimo datos turėtų likti tos pačios, kad valstybės narės galėtų sudaryti savo kontrolės programas tinkamu laiku.
(7)
Reglamento (EB) Nr. 1782/2003 10e skyriuje yra numatytos pereinamojo laikotarpio išmokos už cukrų tose valstybėse narėse, kurios taiko to reglamento 71 straipsnį. To reglamento 143ba straipsnyje yra numatytos atskiros išmokos už cukrų tose valstybėse narėse, kurios taiko to reglamento 143b straipsnyje nurodytą bendrosios išmokos už plotą schemą. Dėl savo pobūdžio pereinamojo laikotarpio išmokos už cukrų ir atskiros išmokos už cukrų nėra susijusios su žemės ūkio paskirties žeme, todėl nuostatos dėl bendrosios paraiškos pagal Reglamentą (EB) Nr. 796/2004 toms išmokų schemoms netaikomos. Todėl reikėtų numatyti tinkamą paraiškų pateikimo tvarką.
(8)
Kai nauji sektoriai integruojami į bendrosios išmokos schemą, reikėtų numatyti, kad Reglamento (EB) Nr. 796/2004 21a straipsnyje nustatytos taisyklės dėl pavėluoto paraiškos pateikimo pagal bendrosios išmokos schemą taip pat būtų taikomos ūkininkų iš naujų sektorių paraiškoms.
(9)
Bendrajai paraiškai taikomi kryžminiai patikrinimai turėtų būti išplėsti, t. y. reikėtų atlikti tam tikrus konkrečius patikrinimus atsižvelgiant į įvairias sąlygas, susijusias su cukraus gamintojų pateikta informacija.
(10)
Atsižvelgiant į Reglamento (EB) Nr. 1782/2003 IV antraštinės dalies 10f skyriuje numatytos pagalbos už cukrų schemos ypatumus, reikėtų nustatyti specialius kontrolės reikalavimus.
(11)
Jeigu kompetetinga institucija padidina patikrinimų vietoje skaičių, reikėtų taip pat numatyti galimybę padidinti tokiems patikrinimams atsitiktinai atrenkamų ūkininkų procentą.
(12)
Jeigu ūkininkas deklaravo teises į išmokas viršijantį plotą, Reglamento (EB) Nr. 796/2004 50 straipsnio 2 dalyje numatyta, kad pagalbos sumos dydis apskaičiuojamas pagal hektarų skaičių, siejamą su atitinkamomis teisėmis į išmokas. Jeigu deklaruotas plotas atitinka visus kitus reikalavimus gauti paramą, nereikalinga taikyti to reglamento 51 ir 53 straipsniuose numatytų sumažinimo ar neskyrimo. Todėl šias nuostatas reikėtų patikslinti.
(13)
Taisyklės, susijusios su sumažinimu, kai išskaičiuojama iš per kitus trejus metus skirtinų išmokų, išmokų už gyvulius atveju taikomos tik tuomet, jeigu išskaičiuojama pagal tą pačią pagalbos schemą, kurioje buvo nustatyti pažeidimai. Priešingai, su plotu susijusių pagalbos schemų atveju, gali būti išskaičiuojama iš bet kurios išmokos, kuriai taikomos Reglamento (EB) Nr. 1782/2003 III ir IV antraštinės dalys. Skirtingų pagalbos schemų taisykles reikėtų suderinti.
(14)
Pereinamojo laikotarpio taisyklės, susijusios su atvejais, kai taikytinas sumažinimas išskaičiuojant iš per kitus trejus metus skirtinų išmokų taikomos tik sprendimams dėl paraiškų 2004 metams. Atsižvelgiant į tai, kad įvedus bendrosios išmokos schemą, išmokos už gyvulius yra į ją integruotos, išskaičiavimai galėtų būti atliekami iš tos pagalbos schemos.
(15)
Dėl naujų pagalbos schemų integravimo į bendrosios išmokos schemą reikia atnaujinti nuorodas į Reglamento (EB) Nr. 796/2004 71a straipsnyje nurodytą biudžeto viršutinę ribą.
(16)
Kai buvo įvesta bendrosios išmokos schema ir bendroji paraiška, buvo suvienodintos su plotu susijusių išmokų ir su gyvuliais susijusių išmokų galutinės datos. Todėl taip pat reikėtų suvienodinti valstybėms narėms nustatytą informacijos apie tas išmokas pateikimo galutinę datą.
(17)
Todėl reikėtų atitinkamai iš dalies pakeisti Reglamentą (EB) Nr. 796/2004.
(18)
Šiame reglamente numatyti daliniai pakeitimai susiję su pagalbos paraiškomis, susijusiomis su metais ar priemokų laikotarpiais, kurie prasideda 2006 m. sausio 1 d. Todėl šis reglamentas turėtų būti taikomas nuo 2006 m. sausio 1 d.
(19)
Šiame reglamente numatytos priemonės atitinka Tiesioginių išmokų vadybos komiteto nuomonę,
PRIĖMĖ ŠĮ REGLAMENTĄ:
1 straipsnis
Reglamentas (EB) Nr. 796/2004 iš dalies keičiamas taip:
1)
2 straipsnis iš dalies keičiamas taip:
a)
12 punktas pakeičiamas taip:
„12)
„Su plotu susijusios pagalbos schemos“ - bendrosios išmokos schema, išmokos už apynius Reglamento (EB) Nr. 1782/2003 68a straipsnio antroje pastraipoje nurodytoms pripažintoms augintojų grupėms ir visos Reglamento (EB) Nr. 1782/2003 IV ir IVa antraštinėse dalyse nustatytos pagalbos schemos, išskyrus tos IV antraštinės dalies 7, 10e, 11 ir 12 skyriuose nustatytas pagalbos schemas ir to reglamento 143ba straipsnyje numatytas atskiras išmokas už cukrų;“;
b)
20 punktas pakeičiamas taip:
„20)
„Išlaikymo laikotarpis“ - laikotarpis, per kurį pagalbos paraiškoje nurodytas gyvulys turi būti laikomas ūkyje, kaip numatyta šiose nuostatose:
a)
Reglamento (EB) Nr. 1973/2004 90 ir 94 straipsniuose dėl specialių priemokų už jaučius;
b)
Reglamento (EB) Nr. 1973/2004 101 straipsnyje dėl priemokos už karves žindenes;
c)
Reglamento (EB) Nr. 1973/2004 123 straipsnyje dėl skerdimo priemokos;
d)
Reglamento (EB) Nr. 1973/2004 70 straipsnio 1 dalyje dėl priemokų už avis ir ožkas;“.
2)
13 straipsnis iš dalies keičiamas taip:
a)
6 dalis pakeičiama taip:
„6. Pateikiant paraiškas gauti pagalbą už energetinius augalus, numatytą Reglamento (EB) Nr. 1782/2003 IV antraštinės dalies 5 skyriuje, su bendrąja paraiška pateikiama paraiškos pateikėjo su supirkėju ar pirminiu perdirbėju pagal Reglamento (EB) Nr. 1973/2004 26 straipsnį sudarytos sutarties kopija.“.
b)
pridedama ši dalis:
„13. Pateikiant paraišką gauti pagalbą cukrinių runkelių ir cukranendrių augintojams, numatytą Reglamento (EB) Nr. 1782/2003 IV antraštinės dalies 10f skyriuje, su bendrąja paraiška pateikiama to reglamento 110r straipsnyje nurodytos tiekimo sutarties kopija.“.
3)
14 straipsnis iš dalies keičiamas taip:
a)
1 dalies trečia pastraipa pakeičiama taip:
„Plotų naudojimo atvejai, nepatenkantys į Reglamento (EB) Nr. 1782/2003 III, IV ir IVa antraštinėse dalyse numatytas pagalbos schemas bei neįtraukti į to reglamento V priedą, deklaruojami vienoje ar keliose skiltyse su antraštiniu pavadinimu „kiti naudojimo“ atvejai.“;
b)
2 dalies antra pastraipa pakeičiama taip:
„Valstybės narės tomis pačiomis sąlygomis taip pat gali leisti daryti pakeitimus, susijusius su naudojimu ar pagalbos schemomis bendrojoje paraiškoje jau deklaruotų žemės ūkio paskirties sklypų atžvilgiu.
Pirmoje ir antroje pastraipose nurodytos leidžiančios nukrypti nuostatos taip pat taikomos pirmaisiais metais, kai nauji sektoriai įtraukiami į bendrosios išmokos schemą ir su šiuo įtraukimu susijusių ūkininkų teisės į išmokas dar nėra iki galo nustatytos.“.
4)
15 straipsnis iš dalies keičiamas taip:
a)
1 dalies pirma ir antra pastraipos pakeičiamos taip:
„Tomis pačiomis sąlygomis gali būti daromi pakeitimai, susiję su naudojimu ar pagalbos schemomis bendrojoje paraiškoje jau deklaruotų žemės ūkio paskirties sklypų ar teisių į išmokas atžvilgiu.
2006 metais paraiška gauti pagalbą cukrinių runkelių ir cukranendrių augintojams, numatytą Reglamento (EB) Nr. 1782/2003 IV antraštinės dalies 10f skyriuje, gali būti pridedama prie bendrosios paraiškos laikantis šios dalies pirmoje pastraipoje minėtų sąlygų.
Jei pirmoje, antroje ir trečioje pastraipose nurodyti pakeitimai turi įtakos kokiems nors pateiktiniems patvirtinamiesiems dokumentams ar sutartims, susijusius pakeitimus leidžiama daryti ir tuose dokumentuose ar sutartyse.“;
b)
2 dalis papildoma šia pastraipa:
„Tačiau 2006 metų atžvilgiu apie pakeitimus, padarytus pagal šio straipsnio 1 dalį, pranešama kompetentingai institucijai ne vėliau kaip iki birželio 15 d. tose valstybėse narėse, kurios taiko Reglamento (EB) Nr. 795/2004 48c straipsnio 8 dalį.“.
5)
16 straipsnio 1 dalies f punktas pakeičiamas taip:
„f)
kai taikoma, kovo 31 d. individualus referencinis pieno kiekis ūkininkui arba konkrečiai valstybei narei nusprendus pasinaudoti Reglamento (EB) Nr. 1973/2004 130 straipsnyje numatyta leidžiančia nukrypti nuostata, susijusių kalendorinių metų balandžio 1 d.; jeigu paraiškos pateikimo dieną šis kiekis nežinomas, apie tai kompetentingai institucijai reikia pranešti iš karto atsiradus galimybei;“.
6)
Po 17 straipsnio įterpiamas šis skyrius:
„IIIA SKYRIUS
IŠMOKOS UŽ CUKRŲ IR ATSKIROS IŠMOKOS UŽ CUKRŲ
17a straipsnis
Reikalavimai paraiškoms gauti išmokas už cukrų ir atskiras išmokas už cukrų
1. Ūkininkai, prašantys išmokų už cukrų, numatytų Reglamento (EB) Nr. 1782/2003 10e skyriuje, ir ūkininkai, prašantys atskirų išmokų už cukrų, numatytų to reglamento 143ba straipsnyje, pateikia paraišką, joje nurodydami visą reikalingą informaciją, kad būtų galima nustatyti atitiktį pagalbos skyrimo reikalavimams, visų pirma:
a)
ūkininko tapatybę;
b)
ūkininko pareiškimą, kad jis yra susipažinęs su pagalbos skyrimo reikalavimais.
2. Paraiška gauti atitinkamai išmokas už cukrų ir atskiras išmokas už cukrų pateikiama iki datos, kurią nustatys valstybės narės, bet ne vėliau kaip iki gegužės 15 d., o Estijos, Latvijos ir Lietuvos atvejais - ne vėliau kaip iki birželio 15 d.
Tačiau 2006 metais, pirmoje pastraipoje nurodyta data, taikoma paraiškų pateikimui atskiroms išmokoms už cukrų pagal Reglamento (EB) Nr. 1782/2003 143ba straipsnį gauti, yra ne vėlesnė kaip 2006 m. birželio 30 d.“.
7)
21a straipsnis papildomas šia dalimi:
„3. Pirmaisiais metais, kai nauji sektoriai įtraukiami į bendrosios išmokos schemą, 1 ir 2 dalys taip pat taikomos tuose sektoriuose veikiančių ūkininkų paraiškoms.“.
8)
24 straipsnio 1 dalis papildoma šiuo punktu:
„k)
neatitiktį tarp Reglamento (EB) Nr. 1782/2003 110r straipsnyje nurodytoje tiekimo sutartyje pateiktos informacijos ir cukraus gamintojo pateiktos informacijos apie tiekimą.“.
9)
26 straipsnis iš dalies keičiamas taip:
a)
1 dalis iš dalies keičiama taip:
i)
antra pastraipa papildoma šiuo punktu:
„e)
5 % ūkininkų, pateikusių paraiškas gauti cukrinių runkelių ir cukranendrių augintojams skiriamą pagalbą, kaip numatyta Reglamento (EB) Nr. 1782/2003 IV antraštinės dalies 10f skyriuje.“;
ii)
trečia pastraipa pakeičiama taip:
„Jeigu pirmoje pastraipoje nurodytą kontrolinę imtį sudaro ūkininkai, jau pateikę paraiškas antros pastraipos a-e punktuose nurodytai pagalbai gauti, tokie paraiškų pateikėjai gali būti įskaitomi į šiame straipsnyje nustatytą kontrolės normą.“;
b)
2 dalis papildoma šiuo punktu:
„h)
ne mažiau kaip 5 % visų atitinkamam gamintojui tiekiančių ūkininkų, pateikusių paraiškas gauti cukrinių runkelių ir cukranendrių augintojams skiriamą pagalbą, kaip numatyta Reglamento (EB) Nr. 1782/2003 IV antraštinės dalies 10f skyriuje, siekiant patikrinti cukraus gamintojų cukraus, pagaminto iš cukrinių runkelių ar cukranendrių, tiekiamų pagal to reglamento 110r straipsnį, turimą kvotos kiekį.“.
10)
27 straipsnio 1 dalis papildoma šia pastraipa:
„Tačiau jeigu tikrintinų vietoje ūkininkų skaičius viršija minimalų tikrintinų vietoje ūkininkų skaičių, kaip numatyta 26 straipsnio 1 ir 2 dalyse, atsitiktine tvarka atrinktų ūkininkų procentas papildomoje imtyje neturėtų viršyti 25 %.“.
11)
Po 31a straipsnio įterpiamas šis straipsnis:
„31b straipsnis
Cukraus gamintojų patikrinimai vietoje
Atliekant cukraus gamintojų patikrinimus vietoje, susijusius su paraiškomis gauti pagalbą cukrinių runkelių ir cukranendrių augintojams, numatytą Reglamento (EB) Nr. 1782/2003 IV antraštinės dalies 10f skyriuje, tikrinama:
a)
tiekimo sutartyse ūkininko pateikta informacija;
b)
kompetentingai institucijai pateiktos informacijos apie tiekimą teisingumas;
c)
svarstyklių, naudojamų pristatytiems kiekiams sverti, sertifikavimas;
d)
oficialios laboratorijos atliktų tyrimų, siekiant nustatyti sacharozės kiekį procentais pristatytuose cukriniuose runkeliuose ir cukranendrėse, rezultatai.“.
12)
32 straipsnis iš dalies keičiamas taip:
a)
3 dalies a punktas pakeičiamas taip:
„a)
visas pagalbos paraiškas, kuriose nurodyta ne mažiau kaip 80 % zonos ploto, už kurį prašoma skirti pagalbą pagal Reglamento (EB) Nr. 1782/2003 III, IV ir IVa antraštinėse dalyse nustatytas schemas,“;
b)
4 dalis pakeičiama taip:
„4. Atrinkus vietoje tikrintiną ūkininką pagal 3 dalį, ne mažiau kaip 80 % ploto, už kurį jis prašo pagalbos pagal Reglamento (EB) Nr. 1782/2003 III, IV ir IVa antraštinėse dalyse nustatytas pagalbos schemas, patikrinimai vietoje atliekami nuotolinio tikrinimo būdu.“.
13)
36 straipsnio 1 dalies antra pastraipa pakeičiama taip:
„Skerdyklose atliekamus patikrinimus vietoje a posteriori sudaro nuodugnus dokumentų tikrinimas, palyginimas su kompiuterinėje galvijų duomenų bazėje esamais duomenimis ir skerdimo sertifikatų suvestinių ar turimos informacijos tikrinimas, kuri buvo pateikta kitoms valstybėms narėms pagal Reglamento (EB) Nr. 1973/2004 121 straipsnio 3 dalį.“.
14)
45 straipsnio 3 dalies pirma pastraipa pakeičiama taip:
„Nukrypdama nuo 2 dalies kompetentinga institucija reikalavimų ar standartų, už kuriuos ji yra atsakinga, atitikties patikrai vykdyti gali atrinkti kontrolinę imtį, kurią sudaro 1 % visų ūkininkų, pateikusių pagalbos paraiškas pagal Reglamento (EB) Nr. 1782/2003 III, IV ir IVa antraštinėse dalyse nustatytas paramos schemas ir kurie privalo laikytis bent vieno reikalavimo ar standarto.“.
15)
50 straipsnio 2 dalis pakeičiama taip:
„2. Pagalbos paraiškų pagal bendrosios išmokos schemą atveju, jei deklaruotos teisės į išmokas ir deklaruotas plotas nesutampa, teisės į išmokas apskaičiuojamos remiantis mažesniuoju dydžiu.“.
16)
51 straipsnis iš dalies keičiamas taip:
a)
2 dalies antros pastraipos antras sakinys pakeičiamas taip:
„Ta suma išskaitoma iš pagalbos išmokų, skiriamų pagal bet kurią iš Reglamento (EB) Nr. 1782/2003 III, IV ir IVa antraštinėse dalyse nurodytų pagalbos schemų, į kurias ūkininkas turi teisę pagal paraiškas, kurias jis paduoda per trejus kalendorinius metus, skaičiuojant nuo kalendorinių metų, kuriais aptikta neatitiktis.“;
b)
po 2 dalies įterpiama 2a dalis:
„2a. Jeigu ūkininkas deklaruoja didesnį už teises į išmokas plotą, o deklaruotas plotas atitinka visus kitus reikalavimus paramai gauti, 1 ir 2 dalyse numatytas sumažinimas ar neskyrimas netaikomi.
Jeigu ūkininkas deklaruoja didesnį už teises į išmokas plotą, o deklaruotas plotas neatitinka visų kitų reikalavimų paramai gauti, 1 ir 2 dalyse numatytas skirtumas yra skirtumas tarp atitinkančio visus kitus reikalavimus paramai gauti ploto ir deklaruotos teisių į išmokas sumos.“.
17)
53 straipsnis iš dalies keičiamas taip:
a)
2 dalies antras sakinys pakeičiamas taip:
„Ta suma išskaitoma iš pagalbos išmokų, skiriamų pagal bet kurią iš Reglamento (EB) Nr. 1782/2003 III, IV ir IVa antraštinėse dalyse nurodytų pagalbos schemų, į kurias ūkininkas turi teisę pagal paraiškas, kurias jis paduoda per trejus kalendorinius metus, skaičiuojant nuo kalendorinių metų, kuriais aptikta neatitiktis.“;
b)
įterpiamos šios pastraipos:
„Jeigu ūkininkas deklaruoja didesnį už teises į išmokas plotą, o deklaruotas plotas atitinka visus kitus reikalavimus paramai gauti, pirmoje ir antroje pastraipose numatytas sumažinimas ar neskyrimas netaikomi.
Jeigu ūkininkas deklaruoja didesnį už teises į išmokas plotą, o deklaruotas plotas neatitinka visų kitų reikalavimų paramai gauti, pirmoje ir antroje pastraipose numatytas skirtumas yra skirtumas tarp atitinkančio visus kitus reikalavimus paramai gauti ploto ir deklaruotos teisių į išmokas sumos.“.
18)
59 straipsnis iš dalies keičiamas taip:
a)
2 dalies trečios pastraipos antras sakinys pakeičiamas taip:
„Ta suma išskaitoma iš pagalbos išmokų, skiriamų pagal bet kurią iš Reglamento (EB) Nr. 1782/2003 III, IV ir IVa antraštinėse dalyse nurodytų pagalbos schemų, į kurias ūkininkas turi teisę pagal paraiškas, kurias jis paduoda per trejus kalendorinius metus, skaičiuojant nuo kalendorinių metų, kuriais aptikta neatitiktis.“;
b)
4 dalies antros pastraipos antras sakinys pakeičiamas taip:
„Ta suma išskaitoma iš pagalbos išmokų, skiriamų pagal bet kurią iš Reglamento (EB) Nr. 1782/2003 III, IV ir IVa antraštinėse dalyse nurodytų pagalbos schemų, į kurias ūkininkas turi teisę pagal paraiškas, kurias jis paduoda per trejus kalendorinius metus, skaičiuojant nuo kalendorinių metų, kuriais aptikta neatitiktis.“.
19)
60 straipsnis iš dalies keičiamas taip:
a)
šio straipsnio 4 dalis pakeičiama taip:
„4. Nustačius, kad žemės ūkiui naudojamo ūkio ploto, esančio Reglamento (EB) Nr. 1973/2004 X priede išvardytose vietovėse, procentinė dalis mažesnė negu 50 %, priemoka už ožkas nemokama.“;
b)
6 dalies antros pastraipos antras sakinys pakeičiamas taip:
„Ta suma išskaitoma iš pagalbos išmokų, skiriamų pagal bet kurią iš Reglamento (EB) Nr. 1782/2003 III, IV ir IVa antraštinėse dalyse nurodytų pagalbos schemų, į kurias ūkininkas turi teisę pagal paraiškas, kurias jis paduoda per trejus kalendorinius metus, skaičiuojant nuo kalendorinių metų, kuriais aptikta neatitiktis.“.
20)
62 straipsnio pirmas sakinys pakeičiamas taip:
„Paaiškėjus, kad skerdykla dėl didelio aplaidumo arba sąmoningai pateikė suklastotą deklaraciją ar pažymėjimą Reglamento (EB) Nr. 1973/2004 121 straipsnyje numatytai skerdimo priemokai gauti, susijusi valstybė narė taiko atitinkamas nacionalines sankcijas.“.
21)
64 straipsnio antros pastraipos trečias sakinys pakeičiamas taip:
„Neskirtos pagalbos sumą atitinkanti suma išskaičiuojama iš pagalbos išmokų, skiriamų pagal bet kurią iš Reglamento (EB) Nr. 1782/2003 III, IV ir IVa antraštinėse dalyse nustatytų pagalbos schemų, ir į kurias asmuo turi teisę pagal paraiškas, pateiktas per kalendorinius metus, einančius po kalendorinių metų, kuriais padaromos šios išvados.“.
22)
71a straipsnio 2 dalies d punkto pirma pastraipa pakeičiama taip:
„Reglamento (EB) Nr. 1782/2003 I priede išvardytų pagalbos schemų, kurioms yra nustatyta biudžeto viršutinė riba pagal to reglamento 64 straipsnio 2 dalį, 70 straipsnio 2 dalį, 71 straipsnio 2 dalį, 110p straipsnio 1 dalį, 143b straipsnio 7 dalį ir 143ba straipsnio 2 dalį, atveju, valstybė narė sudeda sumas, susidarančias taikant a, b ir c punktus.“.
23)
73 straipsnio 2 dalies pirmas sakinys pakeičiamas taip:
„Valstybės narės gali nuspręsti, kad neteisingai sumokėta suma susigrąžinama ją išskaitant iš bet kurių išankstinių mokėjimų arba išmokų pagal Reglamento (EB) Nr. 1782/2003 III, IV ir IVa antraštinėse dalyse nurodytas pagalbos schemas, ūkininko gautų nuo sprendimo dėl susigrąžinimo priėmimo dienos.“.
24)
76 straipsnio 1 dalis iš dalies pakeičiama taip:
a)
pirmos pastraipos įvadiniai žodžiai pakeičiami taip:
„Ne vėliau kaip iki kiekvienų metų liepos 15 d. valstybės narės pateikia Komisijai praėjusių kalendorinių metų bendrosios išmokos ir kitų susijusių pagalbos schemų, priemokų už gyvulius ir Reglamento (EB) Nr. 1782/2003 143ba straipsnyje nustatytų atskirų išmokų už cukrų ataskaitą, kurioje visų pirma nurodoma ši informacija:“;
b)
antra pastraipa pakeičiama taip:
„Siųsdamos Komisijai pirmoje pastraipoje nurodytą ataskaitą, valstybės narės taip pat nurodo bendrą pagal integruotos sistemos pagalbos schemas paramą gavusių ūkininkų skaičių ir patikrinimų, susijusių su kompleksiniu susiejimu pagal III antraštinės dalies III skyrių, rezultatus.“.
25)
80 straipsnio 1 dalis papildoma šia pastraipa:
„Jeigu valstybė narė įveda bendrosios išmokos schemą po 2005 metų, tais atvejais, kai taikytini sumažinimai išskaičiuojant sumas pagal 59 straipsnio 2 dalies trečią pastraipą ir 59 straipsnio 4 dalies antrą pastraipą, bet iki bendrosios išmokos schemos įsigaliojimo dienos negali būti išskaičiuojamos visos sumos, likusioji sumos dalis išskaičiuojama iš išmokų, skiriamų pagal bet kurią šiame reglamente numatytą pagalbos schemą tuo atveju, kai nėra pasibaigęs nustatytas išskaičiavimo taikymo laikotarpis.“.
2 straipsnis
Šis reglamentas įsigalioja jo paskelbimo Europos Sąjungos oficialiajame leidinyje dieną.
Jis taikomas pagalbos paraiškoms, susijusioms su metais arba priemokų skyrimo laikotarpiais, prasidedančiais 2006 m. sausio 1 d.
Tačiau 1 straipsnio 16 punkto b papunktis ir 17 punkto b papunktis taikomas pagalbos paraiškoms, susijusioms su metais arba priemokų skyrimo laikotarpiais, prasidedančiais 2005 m. sausio 1 d.
Šis reglamentas privalomas visas ir tiesiogiai taikomas visose valstybėse narėse.
Priimta Briuselyje, 2006 m. balandžio 27 d.